|  |
| --- |
| **Atbildes uz saņemtajiem jautājumiem par**  **darbības programmas “Izaugsme un nodarbinātība”**  **3.1.1. specifiskā atbalsta mērķa “Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.3. pasākuma “Atbalsts mazo, vidējo komersantu finansējuma piesaistei kapitāla tirgos”**  **trešās projektu iesniegumu atlases kārtas nosacījumiem** |
| Saīsinājumi un apzīmējumi:  Atlases nolikums – darbības programmas “Izaugsme un nodarbinātība” 3.1.1. specifiskā atbalsta mērķa “Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.3. pasākuma “Atbalsts mazo, vidējo komersantu finansējuma piesaistei kapitāla tirgos” trešās projektu iesniegumu atlases kārtas nolikums;  ERAF – Eiropas Reģionālās attīstības fonds;  CFLA – Centrālā finanšu un līgumu aģentūra;  MK noteikumi – [Ministru kabineta 2020. gada 21. janvāra noteikumi Nr. 35 “Darbības programmas “Izaugsme un nodarbinātība” 3.1.1. specifiskā atbalsta mērķa “Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.3. pasākuma “Atbalsts mazo, vidējo komersantu finansējuma piesaistei kapitāla tirgos” īstenošanas noteikumi”](https://likumi.lv/ta/id/312111-darbibas-programmas-izaugsme-un-nodarbinatiba-3-1-1-nbspspecifiska-atbalsta-merka-sekmet-mazo-videjo-komersantu-izveidi);  SAMP 3.1.1.3. – darbības programmas “Izaugsme un nodarbinātība” 3.1.1. specifiskā atbalsta mērķa “Sekmēt mazo, vidējo komersantu izveidi un attīstību, īpaši apstrādes rūpniecībā un RIS3 prioritārajās nozarēs” 3.1.1.3. pasākums “Atbalsts mazo, vidējo komersantu finansējuma piesaistei kapitāla tirgos”;  Komisijas Regula Nr. 651/2014 – [Komisijas Regula (ES) Nr. 651/2014 (2014. gada 17. jūnijs ), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu](https://eur-lex.europa.eu/legal-content/LV/TXT/?uri=CELEX:02014R0651-20210405);  Komisijas Regula Nr. 1407/2013 – [Komisijas Regula (ES) Nr. 1407/2013 (2013. gada 18. decembris ) par Līguma par Eiropas Savienības darbību 107. un 108. panta piemērošanu *de minimis* atbalstam](https://eur-lex.europa.eu/legal-content/EN/TXT/?uri=CELEX%3A02013R1407-20200727). |
| 1. jautājums:  Vai šajā programmā var piedalīties arī citās ES valstīs dibināti uzņēmumi? Piemēram, tādi, kuru mātes sabiedrība 100% apmērā ir reģistrēta Latvijā |
| Atbilde uz 1. jautājumu:  MK noteikumu 13. punkts noteic, ka projekta iesniedzējs ir Latvijas Republikas komercreģistrā reģistrēts komersants, tādēļ citās Eiropas Savienības dalībvalstīs dibināti uzņēmumi uz atbalstu SAMP 3.1.1.3. ietvaros pretendēt nevar. |
| 2. jautājums:  Komisijas Regulas Nr. 651/2014 13. panta “e” apakšpunkts noteic, ka šo iedaļu nepiemēro reģionālajam darbības atbalstam uzņēmumiem, kuru galvenā darbības joma ietilpst NACE 2. red. K iedaļā “Finanšu un apdrošināšanas darbības”, vai uzņēmumiem, kuri veic darbību grupas ietvaros un kuru galvenā darbības joma ietilpst NACE 2. red. klasē 70.10 “Centrālo biroju darbība” vai 70.22 “Konsultēšana komercdarbībā un vadībzinībās”. Saistībā ar šo radās jautājums, vai sabiedrība, kuras divas no darbības nozarēm ir 70.10 “Centrālo biroju darbība” un 66.19 “Citas finanšu pakalpojumus papildinošas darbības, izņemot apdrošināšanu un pensiju uzkrāšanu”, var pretendēt uz atbalstu SAMP 3.1.1.3. ietvaros? Uz sabiedrības darbību neattiecas kritēriji, kas noteikti 21.01.2020. MK Noteikumu 15.punktā. |
| Atbilde uz 2. jautājumu:  Atsauce uz Komisijas Regulas Nr. 651/2014 13. panta “e” apakšpunktu ietverta regulas 1. panta 3. punkta “e” apakšpunktā, kas noteic gadījumus, kad regulu nepiemēro, tādēļ sabiedrība, kura darbojas minētajās saimnieciskās darbības nozarēs nav atbalstāma Komisijas Regulas Nr. 651/2014 ietvaros. Attiecīgi gadījumos, ja uzņēmums darbojas divās vai vairāk nozarēs, kur viena (vai vairākas) no tām ir neatbalstāmas, t. sk. 70.10 “Centrālo biroju darbība” un 66.19. “Citas finanšu pakalpojumus papildinošas darbības, izņemot apdrošināšanu un pensiju uzkrāšanu”, tas **uz atbalstu SAMP 3.1.1.3. ietvaros nevarētu pretendēt saskaņā ar Komisijas Regulu Nr. 651/2014**.  Tomēr MK noteikumu 12. punkts paredz, ka atbalstu pasākuma ietvaros var piešķirt ne tikai saskaņā ar Komisijas regulu Nr. 651/2014, bet arī saskaņā ar Komisijas Regulu Nr. 1407/2013 (kā *de minimis* atbalstu). Komisijas Regula Nr. 1407/2013 neizslēdz darbības nozares 70.10 “Centrālo biroju darbība” un 66.19. “Citas finanšu pakalpojumus papildinošas darbības, izņemot apdrošināšanu un pensiju uzkrāšanu” no atbalstāmo nozaru saraksta, tādēļ šāds uzņēmums **var pretendēt uz SAMP 3.1.1.3. atbalstu saskaņā ar Komisijas Regulu Nr. 1407/2013**. |
| 3. jautājums:  SAMP 3.1.1.3. trešās atlases kārtas iesniegšanas termiņš ir līdz 2021. gada 6. septembrim. Vai pēc šī termiņa iztecēšanas būs vel kāda kārta? Tiek plānota akciju emisija biržā, bet process ir garš. |
| Atbilde uz 3. jautājumu:  Ņemot vērā, ka MK noteikumu 8. punkts ierobežo atlases īstenošanas termiņu, proti, atlase var tikt īstenota ne ilgāk kā līdz 2021. gada 30. septembrim, tad šobrīd jauna atlase netiek plānota un pēdējais pieteikumu iesniegšanas termiņš ir š. g. 6. septembris.  Process, lai nokļūtu biržā, nav ātrs, taču, lai pieteiktos atbalstam SAMP 3.1.1.3., jāizpilda atlases nolikumā noteiktās minimālās prasības, savukārt pārējās darbības, kas saistītas tieši ar gatavošanos emisijai, piemēram, sabiedrības pārveide no SIA uz AS (ja attiecināms), līgumu slēgšana, kļūšana par biržas dalībnieku, u. tml. – veicamas divu gadu laikā no līguma par projekta īstenošanu noslēgšanas. |
| 4. jautājums:  First North tirgus dalībnieks jau ir apstiprinājis pamatkapitāla palielināšanas noteikumus, emitējot jaunas akcijas, kam noteiktais parakstīšanas termiņš vēl nav pagājis. Finanšu instrumentu tirgus likuma 16.1. punktam atbilstošs piedāvājuma dokuments vēl nav sagatavots (taču ir plānots). Projekta iesniegums vēl nav iesniegts. Vai šāds uzņēmums var pretendēt uz atbalstu SAMP 3.1.1.3.? |
| Atbilde uz 4. jautājumu:  MK noteikumu 15.6. apakšpunkts noteic, ka saskaņā ar minēto apakšpunktu projekta iesniedzējs nevar pretendēt uz finansējumu, ja **projekta iesnieguma iesniegšanas brīdī** sadarbības iestādei tas tirdzniecības vietā **nav emitējis visas spēkā esošās emisijas prospektā norādītās** akcijas vai obligācijas.  Šajā gadījumā jāvērtē, vai komersants līdz projekta iesnieguma iesniegšanas brīdim CFLA tirdzniecības vietas tīmekļa vietnē tikai nopublicējis informāciju par akcionāru sapulcē apstiprinātiem pamatkapitāla palielināšanas noteikumiem, vai arī jau sagatavojis piedvājuma dokumentu (emisijas prospektu).  Ja piedāvājuma dokuments (emisijas prospekts) vēl nav sagatavots, tad nav uzskatāms, ka būtu iestājusies MK noteikumu 15.6. apakšpunktā minētā situācija, un komersants var pretendēt uz atbalstu SAMP 3.1.1.3., ja vien uz to vienlaikus nav attiecināma kāda cita 15. punkta apakšpunktos minētā situācija.  Taču, ja komersants jau ir sagatavojis piedāvājuma dokumentu (emisijas prospektu) un ja visas tajā norādītās akcijas vai obligācijas nav emitētas tirdzniecības vietā līdz projekta iesnieguma iesniegšanas brīdim CFLA, tad, ņemot vērā MK noteikumu 15.6. apakšpunkta ierobežojumus, komersants uz atbalstu SAMP 3.1.1.3. nevarētu pretendēt. |
| 5. jautājums:  Piesakoties atbalstam, projekta iesnieguma veidlapas 7. sadaļā “Valsts atbalsta jautājumi” ir jānorāda regula, saskaņā ar kuru tiek pretendēts uz finansējumu. Ko tas nozīmē? Kāda ir atšķirība? |
| Atbilde uz 5. jautājumu:  MK noteikumu 12. punkts paredz, ka atbalstu pasākuma ietvaros var piešķirt ne tikai saskaņā ar Komisijas regulu Nr. 651/2014, bet arī saskaņā ar Komisijas Regulu Nr. 1407/2013 (kā *de minimis* atbalstu). Komersantam ir jāsaprot, saskaņā ar kuru regulējumu plānojat pieteikties ERAF finansējumam:   * 1. *de minimis* atbalsta regulējumam ir salīdzinoši vienkāršākas prasības, līdz ar to, ja vien Jūsu uzņēmumam ir pieejams *de minimis* finansējums, aicinām izvēlēties šo regulējumu. Par *de minimis* finansējuma pieejamību var pārliecināties, no VID Elektroniskās deklarēšanās sistēmas pieslēdzoties *De minimis* atbalsta uzskaites sistēmai. Šajā gadījumā pirms projekta iesnieguma iesniegšanas CFLA jau varat arī slēgt līgumu ar konkrētu emisijas organizētāju un izmantot tā pakalpojumus, kā arī veikt citas projekta darbības, un šīs izmaksas varēsiet iekļaut projekta attiecināmajās izmaksās (papildu informācija par *de minimis* atbalstu pieejama [CFLA tīmekļvietnē](https://www.cfla.gov.lv/lv/de-minimis-atbalsts)),   2. ja *de minimis* finansējums uzņēmumam nav pieejams, jāizvēlas Regulas Nr. 651/2014 regulējums. Šajā gadījumā projekta darbības līdz iesnieguma iesniegšanai nedrīkst uzsākt – maksimālais, ko varat darīt pirms tam, ir izvēlēties pakalpojuma sniedzēju, bet vēl nenoslēgt līgumu vai, ja līgumu vēlaties noslēgt, tad tajā atrunāt, ka līgums stājas spēkā pēc projekta iesnieguma iesniegšanas CFLA (vienlaikus skatīt arī atbildi uz 2. jautājumu). |